Neexistuje azda nikto, kto by nepoznal službu Ulož.to. V týchto dňoch prechádza výraznou zmenou, pretože okrem zdieľania súborov môžete túto stránku využiť aj ako vlastné cloudové úložisko. O téme informoval medzi prvými web Živé.sk, ale viac detailov prezradila aj samotná služba.
Zoznámte sa so službou Ulož.to Disk. Možnosti ukladania a zdieľania dát sa rozširujú, ale zároveň ostáva zachované bezplatné vyhľadávanie a sťahovanie. Novinka môže konkurovať Google Drive alebo iCloud, avšak prináša rôzne vylepšenia. Napríklad 50 GB garantovaného priestoru pre každého zadarmo.
Nový Ulož.to Disk môžete používať priamo na webovej stránke, ale môžete si stiahnuť aj aplikáciu pre Windows, macOS, Linux, Android či iOS.
Za viac priestoru si môžete priplatiť
V bezplatnej verzii Disku získate okrem 50 GB priestoru aj maximálnu rýchlosť na sťahovanie a zdieľanie vlastných súborov, anonymnú registráciu bez overenia karty či e-mailu a bezplatné sťahovanie súborov.
V prípade, že by ste chceli získať až 1 TB úložiska, mesačne vás to vyjde 6 €. Pri objednaní ročného plánu ušetríte 17 % a mesačne vás služba vyjde len 5 €. Rovnaký objem dát získate aj na rýchle sťahovanie a nechýba ani vyššia úroveň zálohovania súborov na disku.
Namiesto kreditu dátové balíčky
Pôvodný kredit nahrádzajú dátové balíčky, ktorých platnosť je 24 mesiacov od obstarania. Pre každý plán si môžete zakúpiť vlastný dátový balíček a získať tak viac dát pre rýchle sťahovanie. Najobľúbenejším variantom je 150 GB dát za 19,49 €. Najnižší balíček získate už od 1,99 €.
Ide nepochybne o zaujímavé zmeny, ktoré môžu prilákať množstvo nových používateľov. Predsa len, Google Drive ponúka bezplatne len 15 GB priestoru. Kým Ulož.to prosperuje a prichádza s novinkami, podobná služba po 17 rokoch fungovania končí. Viac detailov nájdete v našom samostatnom článku.